อินเทอร์เน็ตในประเทศเกาหลีเหนือ

การเข้าถึงอินเทอร์เน็ตมีอยู่ในประเทศเกาหลีเหนือ แต่ได้เฉพาะผู้ได้รับการอนุญาตเป็นพิเศษเท่านั้น ส่วนใหญ่ใช้เพื่อวัตถุประสงค์ของรัฐบาลและโดยชาวต่างชาติ ประเทศนี้มีโครงสร้างพื้นฐานบรอดแบนด์อยู่บ้าง รวมถึงการเชื่อมต่อใยแก้วนำแสงระหว่างสถาบันหลัก บริการออนไลน์สำหรับบุคคลทั่วไปและสถาบันส่วนใหญ่นั้นให้บริการผ่านเครือข่ายภายในประเทศฟรีที่รู้จักในชื่อควังมย็อง (Kwangmyong) โดยการเข้าถึงอินเทอร์เน็ตทั่วโลกนั้นจำกัดอยู่เพียงกลุ่มที่เล็กกว่ามาก

## ผู้ให้บริการและการเข้าถึง
การเข้าถึงอินเทอร์เน็ตในเกาหลีเหนือให้บริการโดยบริษัทร่วมทุนสตาร์จอยต์เวนเจอร์ (Star Joint Venture Co.) เป็นการร่วมทุนระหว่างกระทรวงการไปรษณีย์และโทรคมนาคมของรัฐบาลเกาหลีเหนือและบริษัท ล็อกซเลย์ จำกัด (Loxley Pacific) ซึ่งมีฐานอยู่ในประเทศไทย สตาร์ เจวีเข้ามาควบคุมการจัดสรรหมายเลขอินเทอร์เน็ตของเกาหลีเหนือเมื่อ  21 ธันวาคม ค.ศ. 2009 ก่อนหน้าสตาร์ เจวี การเข้าถึงอินเทอร์เน็ตมีให้ใช้งานผ่านการเชื่อมต่อดาวเทียมไปยังประเทศเยอรมนีเท่านั้น หรือสำหรับการใช้งานของรัฐบาลบางส่วนผ่านการเชื่อมต่อโดยตรงกับไชนายูนิคอม ปริมาณการใช้งานอินเทอร์เน็ตเกือบทั้งหมดของเกาหลีเหนือถูกส่งผ่านประเทศจีน การเชื่อมต่ออินเทอร์เน็ตทางกายภาพจำนวนมากของเกาหลีเหนือผ่านสายเคเบิลที่วิ่งจากเปียงยางไปยังประเทศจีน โดยเชื่อมต่อกับไชนายูนิคอม (China Unicom) มีข่าวลือมานานเกี่ยวกับการเชื่อมต่อ T1 ลับซึ่งใช้เชื่อมต่ออุปกรณ์ที่เจ้าหน้าที่ระดับสูงที่สุดใช้งานด้วยความเร็วที่สูงกว่ามากและทำให้พวกเขาปรากฏด้วยที่อยู่ไอพีของจีน นอกจากนี้ยังเชื่อกันว่าเกาหลีเหนือส่งการเชื่อมต่ออินเทอร์เน็ตบางส่วนผ่านระบบที่ใช้ดาวเทียม นอกจากนี้ยังเชื่อกันว่าเกาหลีเหนือส่งการเชื่อมต่ออินเทอร์เน็ตบางส่วนผ่านระบบที่ใช้ดาวเทียม

ตั้งแต่เดือนกุมภาพันธ์ ค.ศ. 2013 ชาวต่างชาติสามารถเข้าถึงอินเทอร์เน็ตได้โดยใช้เครือข่ายโทรคมนาคม 3G ที่ให้บริการโดยโครยอลิงก์ (Koryolink)

การอนุญาตให้เข้าถึงอินเทอร์เน็ตยังคงถูกจำกัดอย่างเข้มงวด อย่างไรก็ตาม อุตสาหกรรมไอทีมีการเติบโตขึ้น และการเข้าถึงอินเทอร์เน็ตก็ค่อย ๆ เพิ่มขึ้นภายในเกาหลีเหนือ ในเดือนตุลาคม ค.ศ. 2010 เว็บไซต์ของสำนักข่าวกลางเกาหลีเปิดใช้งานจากเว็บเซิร์ฟเวอร์ที่ตั้งอยู่ในเกาหลีเหนือ โดยสามารถเข้าถึงได้ทั่วโลกผ่านเลขที่อยู่ไอพีของเกาหลีเหนือ ถือเป็นการเชื่อมต่อโดยตรงครั้งแรกของประเทศกับอินเทอร์เน็ตเท่าที่ทราบ ในช่วงเวลาเดียวกัน ประมาณวันที่ 9 ตุลาคม นักข่าวที่มาเยือนเปียงยางเพื่อร่วมงานเฉลิมฉลองครบรอบ 65 ปีการก่อตั้งพรรคแรงงานได้รับอนุญาตให้เข้าใช้ห้องสื่อมวลชนที่มีการเชื่อมต่ออินเทอร์เน็ต

 มีการระบุว่ามีเลขที่อยู่ไอพีจำนวน 1,024 หมายเลขในเกาหลีเหนือ แม้นักข่าวของ *[[เดอะนิวยอร์กไทมส์]]* อย่างเดวิด อี. แซงเจอร์และนิโคล เพิร์ลรอทจะเชื่อว่าจำนวนที่แท้จริงอาจสูงกว่านั้น จำนวนผู้ใช้อินเทอร์เน็ตทั้งหมดคาดการณ์ว่ามีไม่เกินสองสามพันคน มีการกล่าวอ้างว่าผู้สามารถเข้าถึงอินเทอร์เน็ตทั่วโลกได้นั้นคือเจ้าหน้าที่ระดับสูง สมาชิกขององค์การนอกภาครัฐ (NGOs) และทูตของรัฐบาล มีการประมาณการว่าครอบครัวไม่กี่สิบครอบครัวที่มีความเชื่อมโยงกับคิม จ็อง-อึนและชาวต่างชาติบางคนสามารถเข้าถึงอินเทอร์เน็ตทั่วโลกได้อย่างไม่จำกัด ขณะที่อีกไม่กี่พันคน เช่น เจ้าหน้าที่รัฐบาล นักวิจัย และนักศึกษาไอทีอาจสามารถเข้าถึงอินเทอร์เน็ตเวอร์ชันที่มีการเฝ้าระวังอย่างเข้มงวด

มีการอนุญาตให้เข้าถึงอินเทอร์เน็ตได้บ้างในสถาบันการศึกษาของเกาหลีเหนือ ตัวอย่างเช่น อาจารย์และนักศึกษาระดับบัณฑิตศึกษาสามารถเข้าถึงอินเทอร์เน็ตได้ที่มหาวิทยาลัยวิทยาศาสตร์และเทคโนโลยีเปียงยางผ่านห้องปฏิบัติการคอมพิวเตอร์ อย่างไรก็ตาม การเข้าถึงผ่านช่องทางนี้มีการตรวจสอบ อันที่จริง ใน ค.ศ. 2007 ชาวเกาหลีเหนือจำนวนมากที่สามารถเข้าถึงอินเทอร์เน็ตทั่วโลกได้นั้น ได้รับมอบหมายให้ค้นหาข้อมูลทางวิทยาศาสตร์และเทคนิคเท่านั้น ซึ่งข้อมูลเหล่านั้นจะถูกนำไปโพสต์ลงในอินทราเน็ตระดับชาติ

แม็กซ์ ฟิชเชอร์ นักข่าวที่เขียนใน *[[วอกซ์ (เว็บไซต์)|วอกซ์]]* (*Vox*) กล่าวว่า นอกเหนือจากชนชั้นนำระดับสูงสุดแล้ว การเข้าถึงอินเทอร์เน็ตยังได้รับอนุญาตให้กับบุคคลบางกลุ่มที่จำเป็นต้องใช้มันในการทำงานของพวกเขา และสิ่งนี้เองก็กลายเป็นเครื่องบ่งชี้ถึงสถานะชนชั้นนำ:

ไม่ใช่ทุกคนที่สามารถเข้าถึงอินเทอร์เน็ตในเกาหลีเหนือจะเป็นสมาชิกของชนชั้นสูง ประเทศนี้มีบางหน่วยงานที่จำเป็นต้องเข้าถึงเว็บไซต์เพื่อปฏิบัติงานของตนอย่างแท้จริง ได้แก่ นักโฆษณาชวนเชื่อและผู้เชี่ยวชาญด้านสื่ออื่น ๆ รวมถึงแฮกเกอร์และนักวิจัยวิชาการจำนวนน้อย เพื่อป้องกันไม่ให้คนเหล่านี้พยายามแปรพักตร์เมื่อพวกเขาได้เรียนรู้ว่าประเทศของตนเองนั้นเลวร้ายเพียงใดเมื่อเทียบกับส่วนอื่น ๆ ของโลก หรือที่แย่กว่านั้นคือการเผยแพร่สิ่งที่พวกเขาเรียนรู้ให้กับชาวเกาหลีเหนือคนอื่น ๆ งานที่จำเป็นต้องเข้าถึงอินเทอร์เน็ตจึงมักมาพร้อมกับเงินเดือนที่สูงมาก ที่พักอาศัยของรัฐบาลระดับสูง และเกียรติยศมากมาย ไม่ว่าคุณจะได้รับการอนุญาตให้เข้าถึงอินเทอร์เน็ตเพราะคุณเป็นชนชั้นสูงมาก หรือคุณจะได้รับสถานะชนชั้นสูงเพราะการเข้าถึงอินเทอร์เน็ตของคุณ แต่ทั้งสองสิ่งนี้มักจะมาคู่กันเสมอ

จากการวิจัยของบริษัทรักษาความปลอดภัยทางไซเบอร์สัญชาติอเมริกัน Recorded Future พบว่าชาวเกาหลีเหนือเข้าถึงอินเทอร์เน็ตโดยใช้อุปกรณ์ของแอปเปิล ซัมซุง และหัวเว่ยและใช้บริการอำพรางตัวตน เช่น VPN และพร็อกซีเซิร์ฟเวอร์เพื่อเลี่ยงการเฝ้าระวัง ใน ค.ศ. 2014 *[[เดอะดิโพลแมต (นิตยสาร)|เดอะดิโพลแมต]]* (*The Diplomat*) รายงานว่าที่พักอาศัยใกล้สถานทูตต่างประเทศในเปียงยางเป็นที่ต้องการสูงเนื่องจากการอยู่ใกล้ทำให้ผู้อยู่อาศัยในท้องถิ่นสามารถเข้าถึงเครือข่ายวายฟายของสถานทูตได้

ใน ค.ศ. 2002 คิม จ็อง-อิลกล่าวกับผู้มีเกียรติชาวเกาหลีเหนือที่มาเยือนว่าเขาใช้เวลาส่วนใหญ่ไปกับการเข้าชมเว็บไซต์เกาหลีใต้ อ้างอิงจากโอเฟอร์ เกเยอร์ นักวิจัยด้านความปลอดภัยของอินแคปซูลา (Incapsula) ปริมาณการใช้งานเว็บทั้งหมดของประเทศนั้นน้อยกว่าปริมาณการใช้งานของหมู่เกาะฟอล์กแลนด์ จู ซ็อง-ฮา นักข่าวของ *[[ทงอาอิลโบ]]* (*The Dong-a Ilbo*) และผู้แปรพักตร์ชาวเกาหลีเหนือ กล่าวใน ค.ศ. 2014 ว่าอินทราเน็ตของรัฐบาลที่ชื่อว่าควังมย็องถูกใช้เพื่อจำกัดการใช้งานอินเทอร์เน็ตทั่วโลกของประชาชนทั่วไป โดยเฉพาะอย่างยิ่งในโรงแรม แม้จะสามารถใช้งานได้ในวิทยาเขตส่วนใหญ่ แต่รัฐบาลได้ "ตรวจสอบการใช้งานอินเทอร์เน็ตอย่างเข้มงวด"

เนื่องจากแอปเปิล โซนี่ และไมโครซอฟท์ไม่ได้รับอนุญาตให้จัดจำหน่ายผลิตภัณฑ์ของตนในเกาหลีเหนือ บริษัทบุคคลที่สามจึงซื้อผลิตภัณฑ์เหล่านี้และนำไปขายต่อให้กับลูกค้า มีข้อมูลน้อยมากเกี่ยวกับอุตสาหกรรมอิเล็กทรอนิกส์ในเกาหลีเหนือเนื่องจากนโยบายปิดประเทศของรัฐบาล ข้อมุลเมื่อ 2015 ผู้ผลิตคอมพิวเตอร์เพียงรายเดียวในเกาหลีเหนือคือมอร์นิงแพนด้า (Morning Panda) บริษัทที่รัฐบาลดำเนินการและผลิตคอมพิวเตอร์จำนวนไม่กี่พันเครื่องต่อปี

ในเดือนเมษายน ค.ศ. 2016 ประเทศเกาหลีเหนือเริ่มทำการบล็อกเฟซบุ๊ก ยูทูบ ทวิตเตอร์และเว็บไซต์ของเกาหลีใต้ เนื่องจาก "ความกังวลเกี่ยวกับการแพร่กระจายของข้อมูลออนไลน์"

วันที่ 19 กันยายน ค.ศ. 2016 เนมเซิร์ฟเวอร์ของเกาหลีเหนือที่เก็บข้อมูลเกี่ยวกับเว็บไซต์ ".kp" ทั้งหมดได้รับการตั้งค่าผิดพลาด ทำให้ผู้วิจัยสามารถเข้าถึงและเผยแพร่ ชื่อโดเมนและข้อมูลไฟล์บางส่วนเกี่ยวกับเว็บไซต์ รวมถึงข้อมูลโซนสำหรับ .kp, co.kp, com.kp, edu.kp, gov.kp, net.kp, org.kp และ rep.kp เผยให้เห็นว่าเกาหลีเหนือมีเว็บไซต์ที่เปิดสู่อินเทอร์เน็ตเพียง 28 เว็บไซต์ อย่างไรก็ตาม เครือข่ายอินทราเน็ตควังมย็องซึ่งใช้งานได้เฉพาะในเกาหลีเหนือ คาดการณ์ว่ามีเว็บไซต์ภายในประเทศอยู่ระหว่าง 1,000 ถึง 5,500 เว็บไซต์ ณ ค.ศ. 2014

ในเดือนกันยายน ค.ศ. 2017 ทรานส์เทเลคอม (TransTeleCom) บริษัทโทรคมนาคมของรัสเซีย สร้างการเชื่อมต่ออินเทอร์เน็ตโดยตรงกับเกาหลีเหนือ ส่งผลให้ไชนายูนิคอมไม่ได้เป็นผู้ให้บริการการเข้าถึงอินเทอร์เน็ตรายเดียวของเกาหลีเหนืออีกต่อไป

มีรายงานในเดือนมกราคม ค.ศ. 2021 ว่าเกาหลีเหนือกำลังเตรียมพร้อมยกระดับเครือข่ายจากระบบ 3G ปัจจุบันไปเป็นเครือข่าย 4G

ในเดือนธันวาคม ค.ศ. 2023 เกาหลีเหนือเริ่มใช้งานเครือข่าย 4G

## การใช้โดยรัฐบาล
ข้อมูลเมื่อ 2018 การก่อสร้างสำนักงานใหญ่ของสำนักการสื่อสารทางอินเทอร์เน็ตกำลังดำเนินการอยู่ในเปียงยาง

### เว็บไซต์ของเกาหลีเหนือ

มีเว็บไซต์ประมาณ 30 แห่ง เช่น อูรีมินจกกีรี (Uriminzokkiri) ที่ดำเนินการโดยรัฐบาลสปป.เกาหลีตำรวจเกาหลีใต้ระบุเว็บไซต์ที่สนับสนุนเกาหลีเหนือ 43 แห่งซึ่งมีเซิร์ฟเวอร์อยู่ในต่างประเทศ รายงานของตำรวจระบุว่าเว็บไซต์เหล่านี้ส่งเสริมทัศนคติที่เป็นปฏิปักษ์ต่อเกาหลีใต้และประเทศตะวันตก และนำเสนอภาพลักษณ์เชิงบวกของสปป.เกาหลี ตามรายงานของ *[[ทงอาอิลโบ]]* เว็บไซต์ที่ตั้งอยู่ในต่างประเทศ ได้แก่ *โชซ็อนทงชิน* (*Joseon Tongsin*) (สำนักข่าวเกาหลี) และ *กุกช็อนซ็อน* (*Guk-jeonseon*) ในญี่ปุ่น *ยูนิฟิเคชันอารีรัง* (*Unification Arirang*) ในจีน มินจกทงชิน (*Minjok Tongsin*) ในสหรัฐ และมีเว็บไซต์ที่สนับสนุนเกาหลีเหนือเปิดใหม่ 12 แห่ง รวมถึง "โคเรียเน็ตเวิร์ก" (Korea Network) ในเดือนสิงหาคม ค.ศ. 2010 บีบีซีนิวส์รายงานว่าหน่วยงานที่ทำสัญญากับรัฐบาลเกาหลีเหนือได้เปิดช่องยูทูบ บัญชีเฟซบุ๊กและทวิตเตอร์อย่างเป็นทางการสำหรับอูรีมินจกกีรี ทั้งบัญชีทวิตเตอร์และยูทูบเป็นภาษาเกาหลีเท่านั้น บีบีซีรายงานว่า "ในโพสต์ล่าสุดบนทวิตเตอร์ ชาวเกาหลีเหนือกล่าวว่ารัฐบาลปัจจุบันในเกาหลีใต้เป็น 'โสเภณี' ของสหรัฐ" แม้คำพูดนี้อาจเป็นการแปลที่ไม่ดีนัก เนื้อหาบางส่วนบนเว็บไซต์อย่างเป็นทางการมีรูปภาพทหารสหรัฐที่ถูกขีปนาวุธสองลูกตามหลัง พร้อมด้วยการ์ตูน รูปภาพและข้อความอื่น ๆ ที่แสดงความรู้สึกต่อต้านสหรัฐและต่อต้านเกาหลีใต้เป็นส่วนใหญ่ ในเดือนกันยายน ค.ศ. 2007 มีการสร้างโดเมนระดับบนสุด .kp ซึ่งมีเว็บไซต์ที่เชื่อมโยงกับรัฐบาลเกาหลีเหนือ

นอกจากเว็บไซต์โฆษณาชวนเชื่อแล้ว ยังมีเว็บไซต์จำนวนมากที่เชื่อมโยงกับกิจกรรมเชิงพาณิชย์ ใน ค.ศ. 2002 ชาวเกาหลีเหนือร่วมมือกับบริษัทเกาหลีใต้แห่งหนึ่ง เปิดเว็บไซต์การพนันที่มุ่งเป้าไปที่ลูกค้าชาวเกาหลีใต้ (เนื่องจากการพนันออนไลน์เป็นสิ่งผิดกฎหมายในเกาหลีใต้) แต่เว็บไซต์ดังกล่าวได้ถูกปิดตัวลงแล้ว ในช่วงปลาย ค.ศ. 2007 เกาหลีเหนือเปิดร้านค้าออนไลน์แห่งแรกชื่อ "ช็อลลีมา" (Chollima) โดยร่วมทุนกับบริษัทจีนที่ไม่ระบุชื่อแห่งหนึ่ง ใน ค.ศ. 2013 เดอะไพเรตเบย์ (The Pirate Bay) อ้างว่ากำลังดำเนินการจากเกาหลีเหนือหลังถูกท้าทายทางกฎหมายจนต้องออกจากสวีเดน ภายหลังมีการเปิดเผยว่าการย้ายดังกล่าวเป็นเรื่องหลอกลวง

### แฮ็กเกอร์
โนคัตนิวส์ (No Cut News) ของเกาหลีใต้รายงานว่ารัฐบาลเกาหลีเหนือฝึกฝนแฮกเกอร์คอมพิวเตอร์ที่มหาวิทยาลัยเทคโนโลยีคิม แช็กและมหาวิทยาลัยคิม อิล-ซ็องเพื่อหารายได้ในต่างประเทศ กลุ่มแฮกเกอร์ชาวเกาหลีเหนือที่อยู่ในเฉิ่นหยาง ประเทศจีน ได้พัฒนาและขายโปรแกรมอัตโนมัติ (โปรแกรมที่อนุญาตให้ตัวละครของผู้เล่นได้รับประสบการณ์และเงินในเกมโดยที่ผู้เล่นไม่ต้องทำสิ่งใดเลย) สำหรับเกมออนไลน์ *[[ลินเนจ]]* และพลเมืองเกาหลีใต้ถูกจับกุมในเดือนพฤษภาคม ค.ศ. 2011 ในข้อหาซื้อโปรแกรมดังกล่าว

ในเดือนธันวาคม ค.ศ. 2014 เกาหลีเหนือถูกกล่าวหาว่าโจมตีระบบของโซนี่พิคเจอร์สเอ็นเตอร์เทนเมนต์ (Sony Pictures Entertainment) ตั้งแต่วันที่ 19–21 ธันวาคม เกาหลีเหนือประสบปัญหาทางเทคนิคในการเข้าถึงอินเทอร์เน็ต วันที่ 22 ธันวาคม เกาหลีเหนือประสบภาวะล่มของระบบเชื่อมต่ออินเทอร์เน็ตโดยสมบูรณ์ ส่งผลให้ไม่สามารถเข้าถึงอินเทอร์เน็ตจากภายนอกประเทศได้ซึ่งสหรัฐถูกสงสัยว่าเป็นผู้กระทำ วันที่ 23 ธันวาคม เก้าชั่วโมงหลังการล่ม ระบบอินเทอร์เน็ตของประเทศก็กลับมาใช้งานได้อีกครั้ง แม้จะเป็นไปในลักษณะ "บางส่วนและอาจไม่เสถียร โดยที่เว็บไซต์อื่น ๆ ยังคงไม่สามารถเข้าถึงได้" วันที่ 22–24 ธันวาคม เกาหลีเหนือประสบภาวะอินเทอร์เน็ตล่มอีกเจ็ดครั้ง รวมถึงสองครั้งในวันที่ 23 ธันวาคม วันที่ 27 ธันวาคม ประเทศประสบภาวะอินเทอร์เน็ตล่ม (เป็นครั้งที่สามของปี) และเครือข่ายโทรศัพท์เคลื่อนที่ล่ม ภาวะล่มที่คล้ายคลึงกันซึ่งกินเวลานานหนึ่งวันครึ่งเกิดขึ้นในเดือนมีนาคม ค.ศ. 2013

### การโฮสต์บนระบบคลาวด์
ในเดือนธันวาคม ค.ศ. 2023 มีการค้นพบบนโดเมน *cloud.star.net.kp* ว่ามีอินสแตนซ์เน็กซ์คลาวด์ (Nextcloud) ที่เปิดเผยซึ่งโฮสต์อยู่ในเกาหลีเหนือ อินสแตนซ์นั้นถูกนำออกจากระบบไปแล้ว

ในเดือนสิงหาคม ค.ศ. 2024 ข้อมูลกว่า 30 กิกะไบต์จากระบบดังกล่าวที่ถูกรวบรวมโดยผู้ใช้งานที่ไม่ระบุตัวตน (เนื่องจากมีปัญหาด้านการยืนยันตัวตน) ได้รั่วไหลสู่อินเทอร์เน็ต ในการรั่วไหลของข้อมูลครั้งนั้น มีการค้นพบข้อมูลแอนิเมชันจำนวนมาก (ส่วนใหญ่น่าจะมาจากเอสอีเคสตูดิโอ (SEK Studio)) สำหรับรายการต่าง ๆ ของไพรม์วีดีโอ (Prime Video) และเอชบีโอแม็กซ์ (HBO Max) ซึ่งก่อนหน้านี้เคยมีการเปิดเผยต่อสื่อมวลชนแล้ว

## กฎระเบียบอินเตอร์เน็ตของเกาหลีใต้

ผู้ใช้อินเทอร์เน็ตชาวเกาหลีใต้ต้องปฏิบัติตาม *กฎหมายการค้ากับเกาหลีเหนือ* (มาตรา 9 วรรค 2) ซึ่งกำหนดว่าต้องได้รับอนุมัติจากกระทรวงการรวมชาติก่อนจะติดต่อชาวเกาหลีเหนือผ่านเว็บไซต์ของพวกเขา
## ช่วงเลขที่อยู่ไอพี
 เกาหลีเหนือมีเครือข่ายย่อย IPv4 จำนวนสี่เครือข่าย ทั้งหมดประกาศโดย AS131279 ที่มีชื่อว่า "รยูกย็องดง" (Ryugyong-dong) เครือข่ายย่อยเหล่านั้นคือ:
* 175.45.176.0/24 (175.45.176.0–255)
* 175.45.177.0/24 (175.45.177.0–255)
* 175.45.178.0/24 (175.45.178.0–255)
* 175.45.179.0/24 (175.45.179.0–255)

แม้การเข้าถึงอินเทอร์เน็ตในเกาหลีเหนือจะจำกัด แต่จำนวนเลขที่อยู่ไอพีที่มีอยู่น้อยมากได้นำไปสู่การจัดสรรที่ระมัดระวังอย่างยิ่ง ตัวอย่างเช่น มหาวิทยาลัยวิทยาศาสตร์และเทคโนโลยีเปียงยางมีเลขที่อยู่ไอพีเพียงหมายเลขเดียวบนอินเทอร์เน็ตโลกใน ค.ศ. 2012

กระทรวงการโทรคมนาคมของเกาหลีเหนือในอดีตยังเป็นผู้ใช้งานที่จดทะเบียนของเลขที่อยู่ไชนายูนิคอมจำนวน 256 รายการ (210.52.109.0 – 210.52.109.255) ซึ่งเกิดขึ้นก่อนการเปิดใช้งานบล็อกเครือข่ายของเกาหลีเหนือเอง

ในเดือนตุลาคม ค.ศ. 2017 มีรายงานว่าทรานส์เทเลคอม ผู้ให้บริการอินเทอร์เน็ตของรัสเซียกำลังส่งต่อทราฟฟิกจากเกาหลีเหนือในฐานะการเชื่อมต่ออินเทอร์เน็ตที่สอง ร่วมกับไชนายูนิคอม

ในเดือนธันวาคม ค.ศ. 2020 ประเทศเกาหลีเหนือเชื่อมต่อกับผู้ให้บริการอินเทอร์เน็ตของรัสเซีย 1 รายและผู้ให้บริการอินเทอร์เน็ตของจีน 2 ราย (ทรานส์เทเลคอมและเชินบง (Cenbong) ซึ่งจะทำการเปลี่ยนเส้นทางการรับส่งข้อมูลโดยอัตโนมัติ โดยใช้ช่องทางของไชนายูนิคอม)

ในเดือนกรกฎาคม ค.ศ. 2024 AS9341 เริ่มรายงานตัวเองว่าเป็นรัฐบาลเกาหลีเหนือ แม้เลขที่อยู่ไอพีทั้งหมดที่กำหนดให้กับ AS นั้นจะอยู่ในประเทศอินโดนีเซีย แต่ดูเหมือนว่าจะเป็น AS ที่กำหนดให้กับพีแอลเอ็น ไอคอน พลัส (PLN Icon Plus) ผู้ให้บริการศูนย์ข้อมูลสำหรับผู้ให้บริการโทรคมนาคมของอินโดนีเซีย

## ดูเพิ่ม

* การตรวจพิจารณาในประเทศเกาหลีเหนือ
* มันบัง – บริการไอพีทีวี
* เนนารา – เว็บพอร์ทัลของรัฐบาลเกาหลีเหนือ
* โทรคมนาคมในประเทศเกาหลีเหนือ 

## อ้างอิง

## แหล่งข้อมูลอื่น
* รายชื่อเว็บไซต์เกาหลีเหนือที่นอร์ทโคเรียเทค
* ธนาคารชีลลีเกาหลีเหนือ 
* อูรีมินจกกีรี